سریلانکادا پاسکالیا آیینی سیراسیندا کلیسه و هتللری هدف آلان بومبالی ترور سالدیریلارین‌دا حیاتینی ایتیره‌نلرین ساییسی ۳۵۹ نفری یوکسلدی.
سریلانکا پلیس سؤزچوسو رووان گوناسکارا طرفین‌ده وئریله‌ن معلوماتا گؤره، پاسکالیا مراسیملری سیراسیندا کلیسه و هتللره قارشی تشکیل اولونان بومبالی ترور سالدیریلارین‌دا اؤلنلرین ساییسی آرتدی.
سؤزچو گوناسکارا، سالدیریلاردا حیاتینی ایتیره‌نلرین ساییسینین ۳۵۹ نفره چیخدیغینی آچیقلادی.
سالدیریلارین آردین‌دان ائدیلن عملیاتلار چرچیوه‌سین‌ده دونن گئجه ۱۸ شبهه‌لینین داها یاخالاندیغینی بیلدیر‌ن رووان گوناسکارا، سون عملیات‌دا یاخالانانلارلا یاناشی گؤزآلتینداکی شبهه‌لی ساییسینین ۴۰دان ۵۸ نفره یوکسلدیگینی سؤیله‌دی.
یاخالانان شبهه‌لیلرین کیم‌لیک و اویروقلاری حاقین‌دا معلومات وئرمه‌یه‌ن گوناسکارا، دونن گؤزآلتینا آلینان ۴۰ نفرین ده سریلانکالی اولدوغونو آچیقلامیشدی.
سریلانکادا خریستیانلار اوچون مقدس پاسکالیا آیینی سیراسیندا کوچیچکاده‌دکی سن آنتونی، کاتاناداکی سن سباستین و باتیکالواداکی مریم آنا کلیسه‌لری ایله باشکند کلمبوداکی بئش اولدوزلو شانگری-لا، سینامون گراند و کینگسبوری هتللرینه بومبالی سالدیریلار حیاتا گئچیریلمیشدی.
بو سالدیریلارین آردین‌دان باشکند کلمبونون اطرافیندا دا اوست گئچید یاخینلیغین‌دا پاتلامالار اولموشدو.
سون معلوماتلارا گؤره، ۳۵۹ نفرین حیاتینی ایتیردیگی و ۵۰۰دن چوخ انسانین دا یارالاندیغی بومبالی سالدیریلاری ترور هؤرگوتو داعش اوزرینه گؤتورموشدو.
